
Klage på vedtak i gaupenemnda for Nord-Trøndelag og Fosen

Det vises til klage fra Naturvernforbundet i Nord-Trøndelag av 29. desember 03, fra Foreningen våre rovdyr av 6. januar 04 og fra WWF-Norge av 13. januar 04, på vedtak fattet av Gaupenemnda for Nord-Trøndelag og Fosen den 12. desember 03. 

Gaupenemnda for Nord-Trøndelag og Fosen behandlet klagen i møte den 16. januar 04. Gaupenemnda opprettholdt sitt vedtak av 12. desember 03, og saken er oversendt direktoratet for endelig avgjørelse. 

Dokumenter som ligger til grunn for vår klagebehandling: 

· St. meld. nr. 35 (1996-97) Om rovviltforvaltning

· Innst. St. nr. 301 (1996-97)

· Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl. res. 30. juni 2000

· St. meld. nr. 24 (2000-2001) Regjeringens miljøvernpolitikk og rikets miljøtilstand

· St. prp. nr. 1 (2001-2002)

· Forskrift om regionale rovviltnemnder fastsatt av Direktoratet for naturforvaltning 30. august 2002

· Gaupe- Bestandsdynamikk, bestandsutvikling og høstingsstrategier. NINA Fagrapport 59. 2003. 

· Minimum antall familiegrupper, bestandsestimat og bestandsutvikling for gaupe i Norge i perioden 1996-2002. NINA Oppdragsmelding 777. 

· Minimum antall familiegrupper, bestandsestimat og bestandsutvikling for gaupe i Norge i 2003. NINA Minirapport 007.

· Direktoratets brev av 3. januar 04 angående kvotefastsettelse for gaupejakt 2004

· Saksutredning for Gaupenemnda for Nord-Trøndelag og Fosen, om kvotejakt på gaupe i 2004

· Protokoll fra møte i Gaupenemnda for Nord-Trøndelag og Fosen 12. desember 03

· Klage fra Naturvernforbundet i Nord-Trøndelag på vedtak i gaupenemnda, datert 29. desember 03

· Klage fra Foreningen våre rovdyr på vedtak i gaupenemnda, datert 6. januar 04

· Klage fra WWF-Norge på vedtak i gaupenemnda, datert 13. januar 04

· Protokoll fra telefonmøte i Gaupenemnda for Nord-Trøndelag og Fosen 16. januar 04 - klagebehandling (sak 1/04)

Saksgang

Fylkesmannen i Nord-Trøndelag er sekretariat for gaupenemnda og har tilrettelagt det faglige grunnlaget for nemnda. Fylkesmannen tilrådde en kvote for Nord-Trøndelag og Fosen for 2004 på totalt 10 dyr. Fylkesmannen tilrådde at det ble iverksatt jakt på 6 dyr fra jaktstart, og at det maksimalt kunne tas ut 3 hunngauper 1 år og eldre. Videre tilrådde fylkesmannen at tilleggskvoten på inntil 4 dyr skulle vurderes iverksatt senere i jaktperioden, og at inntil 1 dyr av reservekoten kunne være hunngaupe 1 år og eldre dersom det ble funnet grunnlag for iverksetting av hele eller deler av reservekvoten. Kvoten på 6 dyr som ble foreslått iverksatt fra jaktstart ble fordelt på 4 avgrensede regioner ut fra registrerte gaupeskader på sau og tamrein. For fylkesmannens tilråding til avgrensninger av jaktregioner og fordeling av kvote på disse vises til saksutredning for gaupenemnda for Nord-Trøndelag og Fosen datert 18. november 03.

Gaupenemnda for Nord-Trøndelag og Fosen fattet vedtak den 12. desember 03 som avvek på flere punkter fra tilrådingen fra fylkesmannen. Nemnda fattet vedtak om en kvote på 8 gauper fra jaktstart, og at det maksimalt kunne tas ut 3 hunngauper 1 år og eldre av startkvoten. Kvoten på 8 dyr ble fordelt på 4 avgrensede regioner. Videre fattet nemnda vedtak om en reservekvote på inntil 6 dyr, som nemnda skal vurdere iverksatt innen 1. mars. For nemndas vedtak vises til protokoll fra møte den 12. desember 03. 

Gaupenemndas vedtak av 12. desember 03 ble pålaget av Naturvernforbundet i Nord-Trøndelag i brev datert 29. desember 03, av Foreningen våre rovdyr i brev datert 6. januar 04, og av WWF-Norge i brev datert 13. januar 04.

Klagene ble behandlet av gaupenemnda i møte den 16. januar 04. Vedtak av 12. desember 03 ble opprettholdt, og saken er oversendt direktoratet for endelig avgjørelse. 

Klagenes innhold

Naturvernforbundet i Nord-Trøndelag påklager størrelsen på vedtatt kvote og jaktområder. Forbundet støtter fylkesmannens vurderinger i forhold til jaktområder, og mener fylkesmannens tilråding til kvotestørrelse er det maksimale av det som kan aksepteres.

Foreningen våre rovdyr påklager gaupenemndas vedtak og mener gaupejakten i fylket for 2004 bør kanselleres. Foreningen mener gaupebestanden ikke lengre er sammenhengende og at det er tvilsom om bestanden i øyeblikket kan betegnes som levedyktig på sikt. Foreningen viser til at det i Stortingsmelding nr. 15 (2003-2004) "Rovvilt i norsk natur", er lagt opp til en betydelig restitusjon av bestanden, og mener det er rimelig å ta dette med i betraktningen for alle kvotejaktfylker inneværende år før føringene i meldingen får formell virkning.

WWF-Norge påklager nemndas vedtak og ber om at kvoten settes i henhold til fylkesmannens forslag. Organisasjonen viser til at gaupebestanden har sunket dramatisk på landsbasis siden 1996, og at dette også gjelder Nord-Trøndelag og Fosen. Videre vises til at Regjeringen har uttrykt bekymring over utviklingen i gaupebestanden, og at det legges opp til en økning i bestanden i Stortingsmelding nr. 15 (2003-2004) "Rovvilt i norsk natur".

Gaupenemndas vurdering

Gaupenemnda mener at man aldri har hatt så usikre bestandsestimat for gaupe i Nord-Trøndelag og Fosen. Det er registrert en viss økning i skadeomfang på sau og rein i 2003 sammenlignet med 2002, noe som nemnda mener indikerer en økning i gaupebestanden. Nemnda mener at "føre-var" prinsippet er ivaretatt med strenge hunndyrkvoter, og at en startkvote på 8 dyr er innenfor forsvarlighetsgrensen. Nemnda anser det for viktig at det åpnes for gaupejakt i alle kommuner i Nord-Trøndelag, da jakta danner grunnlag for bestandsregistreringene på gaupe. På denne bakgrunn tok nemnda ingen av klagene til følge. Nemnda opprettholdt sitt vedtak av 12. desember 03, og saken er oversendt direktoratet for endelig avgjørelse.

Direktoratets vurdering og konklusjon

Innledningsvis vises til saksframlegg fra Fylkesmannen i Nord-Trøndelag og protokoller fra møter i Gaupenemnda for Nord-Trøndelag og Fosen angående sak 4/02, 2/03 og 1/04.

Generelt
Direktoratet for naturforvaltning har et hovedansvar for forvaltningen av gaupe i Norge. Dette innebærer bl.a. at direktoratet skal påse at de forvaltningsmål som er nedfelt i ulike politiske dokumenter og retningslinjer følges, og dermed at en levedyktig bestand av gaupe sikres. Samtidig er det en målsetting å holde oppe et aktivt jordbruk med adgang til å utnytte beiteressursene i utmarka med sau og rein.

Ved behandlingen av St.meld. nr. 35 (1996-97), jf Innst. S. nr. 301 (1996-97) vedtok Stortinget å gjennomføre forsøksordninger med myndighet tillagt ulikt sammensatte rovviltutvalg på fylkesnivå. På denne bakgrunn fastsatte direktoratet den 7. november 97 Forskrift om forsøk med regionale rovviltnemnder, om lisensjakt på jerv og om kvotefri jakt på gaupe, sist endret den 30. august 2002 til Forskrift om regionale rovviltnemnder. Grunnlaget for gaupenemndas virksomhet er dermed nedfelt direkte i sistnevnte forskrift med tilhørende retningslinjer, hvor det bl.a. heter: 

”Gaupenemndene skal forvalte bestanden av gaupe innenfor sitt geografiske virkeområde i tråd med forutsetningene i St.meld. nr. 35 (1996-97) og Stortingets behandling av denne. Gaupenemnda er underlagt direktoratets instruksjonsmyndighet, og skal i faglige spørsmål søke råd hos fylkesmannen”. Videre står at: ”Nemndas vedtak skal bygge på den til enhver tid tilgjengelige kunnskap om biologiske og bestandsmessige forhold og om skadesituasjonen”.
I Forskrift 30. juni 2000 nr. 656 om forvaltning av bjørn, jerv, ulv og gaupe fastsatt ved Kgl.res. 30. juni 2000 (forvaltningsforskriften), fremgår under § 1: ”Formålet med denne forskrift er å sikre overlevelsen av bestander av bjørn, jerv, ulv og gaupe på lang sikt. Innenfor denne ramme skal det arbeides for at de skader disse rovviltartene volder på bufe- og tamreinnæring blir minst mulig. Forvaltningen skal være differensiert slik at hensynet til vern av rovviltbestandene og hensynet til beitebruk vektlegges forskjellig i ulike områder og for de ulike rovviltarter”. Videre fremgår under § 2: ”Tillatelse til felling av bjørn, jerv, ulv og gaupe etter bestemmelsene i §§ 3 – 5 kan bare gis dersom fellingen ikke vil være skadelig for bestandens overlevelse”. Kvotejakt på gaupe omhandles under § 4 i forskriften.

Det er en grunnleggende forutsetning for kvotejakten at denne ikke skal true målet om å sikre en levedyktig og sammenhengende bestand. Samtidig er jakta et virkemiddel for å regulere bestanden slik at skader på husdyr og tamrein begrenses.

Bestandsstørrelse og bestandsutvikling

Av saksutredning for gaupenemnda for Nord-Trøndelag og Fosen datert 18. november 03 fremgår at estimert minimumsbestand før jakt årene 1996 – 2002 var på henholdsvis 120, 115, 90, 96 ,78, 42 og 66 gauper. Av protokoll fra møtet i nemnda den 12. desember 03 fremgår at en ny gjennomgang av datagrunnlaget på familiegrupper av gaupe ga et estimat før jakt i 2003 på 60 gauper, og estimatet før jakt i 2004 er i følge fylkesmannen på samme nivå. Det er hittil inneværende sesong registrert 8-9 familiegrupper av gaupe i Nord-Trøndelag/Fosen. Den nedadgående trenden er også beskrevet i rapport fra Norsk institutt for naturforskning om minimum antall familiegrupper, bestandsestimat og bestandsutvikling for gaupe i Norge i 2003. Av rapporten fremgår at gaupebestanden på landsbasis er redusert med rundt 35 % i perioden 1996 – 2003, og at bestanden er halvert i regionen hvor Nord-Trøndelag fylke inngår i løpet av perioden. Også på svensk side er gaupebestanden betydelig redusert de senere år.

Av saksutredningene av 12. november 02 og 18. november 03 fremgår at bestandsreduksjon har vært et mål gjennom jaktuttaket fram til og med år 2000, og at strategien har ført til en betydelig reduksjon i gaupeskader på sau og rein, men at fylkesmannen ikke finner grunnlag for en ytterligere reduksjon av bestanden.

Skader på sau og rein
Det er i 2003 påvist 65 tilfeller av gaupeskader på sau og lam i Nord-Trøndelag/Fosen. Av disse er 15 skadetilfeller registrert i en besetning i Nordli hvor det ble felt en voksen hunngaupe på skadefellingstillatelse i oktober 03. Til sammenligning ble det registrert 39 gaupeskader i Nord-Trøndelag/Fosen i 2002. Antall påviste skadetilfeller har de siste 4 årene variert mellom 33 og 65. I 2003 ble det erstattet 425 sauer og lam som drept av gaupe i Nord-Trøndelag, noe som er en økning på 29 dyr sammenlignet med 2002. I "topp"-året 1996 ble det til sammenligning erstattet 1466 sauer og lam som drept av gaupe i Nord-Trøndelag. På Fosen er det de siste år erstattet mellom 20 og 30 sauer og lam som drept av gaupe.

Utviklingen i påviste gaupeskader på rein, og antall rein erstattet som drept av gaupe, er tilsvarende som for sau. Siste reindriftsår er det påvist 33 gaupeskader på rein i Nord-Trøndelag og Fosen, og det er erstattet 633 rein som drept av gaupe. Antall rein erstattet som drept av gaupe har gått ned hvert år fra reindriftsåret 1996/97 til reindriftsåret 2001/02, mens erstatningsutbetalingene har økt fra reindriftsåret 2001/02 til siste reindriftsår.

Avgang av gaupe
Det har siden 1996 blitt felt 718 gauper ved jakt i Norge. Av disse er 156 felt i Nord-Trøndelag/Fosen. Under kvotejakten i 2003 ble det felt 9 gauper i Nord-Trøndelag/Fosen, av disse var det 2 ett år eller eldre hunndyr. I tillegg er det registrert en irregulær avgang av 4 gauper utenom kvotejakten i 2003. Av disse var det 2 ett år eller eldre hunndyr.

Direktoratets vurdering og konklusjon
Naturvernforbundet i Nord-Trøndelag mener vedtatt kvote er for høy samt at jaktområdene bør følge fylkesmannens tilråding, WWF-Norge mener vedtatt kvote er for høy og Foreningen våre rovdyr mener det ikke er grunnlag for å åpne for jakt i Nord-Trøndelag/Fosen i 2004.

Gaupenemnda har fattet vedtak om en kvote på 8 dyr fra jaktstart med en hunndyrbegrensning på maksimalt 3 hunngauper 1 år og eldre. Kvoten er fordelt på 4 avgrensede regioner. Det er videre vedtatt en reservekvote på inntil 6 dyr som nemnda skal vurdere iverksatt innen 1. mars. Det kan etter dette maksimalt felles 14 gauper i Nord-Trøndelag og Fosen under jakta i 2004, dersom hele reservekvoten blir iverksatt og hunndyrbegrensningen ikke nås.

Direktoratet finner at det med grunnlag i gjeldende bestandsestimat og de skader som gaupe gjør på sau og tamrein er grunnlag for å åpne for kvotejakt på gaupe i Nord-Trøndelag/Fosen i 2004. Direktoratet konstaterer imidlertid at det med grunnlag i gaupebestandens utvikling og utviklingen i skader på sau og rein ikke er ønskelig med en ytterligere bestandsreduksjon i regionen, jf St.meld. nr. 35 (1996-97), jf Innst. S. nr. 301 (1996-97). Direktoratet vil også vise til de politiske signaler som er gitt i St.meld. nr. 15 (2003-2004) "Rovvilt i norsk natur", hvor det uttrykkes bekymring for utviklingen i gaupebestanden i Norge, og hvor det legges opp til en økning i bestanden opp mot 1996-nivå. Med grunnlag i gjeldende bestandsestimat og den irregulære avgang som er registrert av gaupe i Nord-Trøndelag/Fosen, vil et uttak av nemndas vedtatte kvote føre til ytterligere bestandsreduksjon i området. Gjeldende bestandsestimat er på 60 gauper. Teoretiske beregninger med grunnlag i data fremskaffet gjennom forskning i Skandinavia de siste 10 årene viser at en avskyting på 16-17 % av estimert bestand før jakt vil opprettholde en stabil bestand, avhengig av lik inn- og utvandring og at andelen voksne hunngauper ikke er for høy. Ut fra dette kan en beregne at maksimalt 10 dyr kan felles dersom målsettingen er en stabil bestandsstørrelse. Etter kvotejakten i 2003 er det registrert en irregulær avgang av 4 gauper, av disse var det 2 ett år eller eldre hunndyr. Irregulær avgang innebærer uforutsigbar dødelighet, og vil i hovedsak være avgang som er forårsaket av mennesker, i motsetning til naturlig dødelighet. Eksempler kan være påkjørsler, ulovlig jakt eller dyr felt på fellingstillatelse. Ved kvotejakt på gaupe og lisensjakt på jerv skal i utgangspunktet alle former for irregulær avgang tas med i grunnlaget for fastsettelse av kvoter, og irregulær avgang etter kvotefastsettelse skal føre til at fastsatt kvote belastes tilsvarende.

Direktoratet finner ikke at foreliggende kunnskap om bestandsmessige forhold og om skadesituasjonen i Nord-Trøndelag og Fosen gir grunnlag for den kvotestørrelse som nemnda har vedtatt. Direktoratet vil vise til § 3 i Forskrift om regionale rovviltnemnder hvor det fremgår; ”Nemndas vedtak skal bygge på den til enhver tid tilgjengelige kunnskap om biologiske og bestandsmessige forhold og om skadesituasjonen”. Direktoratet anser ikke nemndas vedtak for å være i tråd med de nevnte paragrafer i Forskrift om regionale rovviltnemnder. Direktoratet finner heller ikke at det er tatt tilstrekkelig hensyn til de forvaltningsmål som er nedfelt i ulike politiske dokumenter og retningslinjer. Direktoratet viser videre til at den oppnådde bestandsreduksjon gjennom kvotejakta har ført til betydelig reduserte skader på bufe og tamrein, og at hensynet til skadereduksjon er ivaretatt i foregående år. En høy kvote vil føre til ytterligere bestandsreduksjon i området, og kan føre til at bestandshensyn ikke ivaretas i tilstrekkelig grad.

Direktoratet finner heller ikke at jaktregioninndelingen ivaretar de overordnede målsettinger i tilstrekkelig grad. Kvotejakten på gaupe er skademotivert, og måloppnåelsen i forhold til å i størst mulig grad redusere skader på husdyr og tamrein vil etter direktoratets vurdering være mindre styrt av tilfeldigheter i jo sterkere grad jakta målrettes mot betydelige skadeområder. Bestandsregistreringer ivaretas i hovedsak gjennom særskilte registreringer, og er i seg selv ikke et argument for å åpne for jakt på en art.

Direktoratet tar klagene fra Naturvernforbundet i Nord-Trøndelag og WWF-Norge til følge, og klagen fra Foreningen våre rovdyr delvis til følge, under henvisning til det som er nevnt ovenfor og med hjemmel i forvaltningslovens § 34, jf også forskrift om regionale rovviltnemnder av 30. august 2002. Kvoten for Nord-Trøndelag og Fosen fastsettes med dette til 7 gauper. Av kvoten på 7 gauper kan det maksimalt felles 2 hunngauper 1 år og eldre, og fylkesmannen skal stoppe kvotejakta på gaupe dersom dette antallet nås. Det iverksettes jakt på 4 gauper fra jaktstart. Regioninndelingen følger fylkesmannens tilråding av 18. november 03, og kvoten fordeles fra jaktstart med 1 gaupe til hver av regionene en til fire.

Gaupenemnda skal innen 1. mars vurdere tildeling av reservekvoten på inntil 3 dyr, dersom hunndyrkvoten ikke er nådd og nye opplysninger om bestanden gir grunnlag for et økt uttak. Dersom gaupenemnda finner at det er grunnlag for å iverksette jakt på hele eller deler av reservekvoten, kan reservekvoten tildeles alle regioner/underregioner, også de områder som er stengt fra jaktstart, men med prioritet på region to.

Direktoratet legger gjennom vedtaket til grunn at kvotejakten i Nord-Trøndelag og Fosen i 2004 ikke skal medføre ytterligere bestandsreduksjon, men til en stabilisering/økning av bestanden i området. 

Direktoratets vedtak er endelig og kan ikke påklages videre, jf forvaltningsloven § 28.
Med hilsen

Janne Sollie
Yngve Svarte

Direktør

